
ΕΦΗΜΕΡΙΣΤΗΣ ΚΥΒΕΡΝΗΣΕΩΣ 


ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ Π ΡΩΤΟ Αρ. Φύλλου 70 

11 Μαρτίου 2005 


ΝΟΜΟΣ ΥΠΆΡΙΘ.3327 

Μέτρα ενίσχυσης του εσωτερικού ελέγχου καί της 
διαφάνειας στη Δικαιοσύνη. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομετον ακόλουθο νόμο που ψήφισε η Βουλή: 

ΚΕΦΑΛΑΙΟ Α' 

ΤΡΟΠΟΠΟΙΗΣΕΙΣ ΠΟΙΝΙΚΟΥ ΚΩΔΙΚΑ 
Αρθρο 1 

1. Η παράγραφος 1 του άρθρου 224του Ποινικού Κώδι¬ 
κα αντικαθίσταται ως εξής: 

« 1. Όποιος ως διάδικος σε πολιτική δίκη δίνει εν γνώσει 
του ψευδή όρκο, τιμωρείται με φυλάκιση τουλάχιστον 
ενός έτους.» 

2. Η διάταξη του άρθρου 225 του Ποινικού Κώδικα αντι¬ 
καθίσταται ως εξής: 

«1. Με φυλάκιση τουλάχιστον ενός έτους τιμωρείται: 

α) όποιος, όταν εξετάζεται χωρίς όρκο ως διάδικος ή 
μάρτυρας από αρχή αρμόδια να ενεργεί τέτοια εξέταση, 
εν γνώσει του καταθέτει ψέματα ή αρνείται ή αποκρύπτει 
την αλήθεια, 

β) όποιος δηλώνει πως είναι έτοιμος να δώσει στο δικα¬ 
στήριο ψευδή όρκο, που όμως δεν έδωσε, γιατί ο αντίδι- 
κος τον δέχτηκε σαν δοσμένο. 

2. Με φυλάκιση τουλάχιστον ενός έτους ή με χρηματική 
ποινή τιμωρείται όποιος, σε κάθε άλλη περίπτωση, όταν 
εξετάζεται από κάποια αρχή ή από εξουσιοδοτημένο όρ¬ 
γανό της ή όταν αναφέρεται σε αυτήν, εκθέτει εν γνώσει 
του ψέματα ή αρνείται ή αποκρύπτει την αλήθεια. Με την 
ίδια ποινή τιμωρείται όποιος εμφανίζεται ως μάρτυρας 
ενώπιον κάποιας αρχής και αρνείται επίμονα να δώσει τη 
μαρτυρία του ή τον όρκο της μαρτυρίας του.» 

3. Η παράγραφος 1 του άρθρου 226του Ποινικού Κώδι¬ 
κα αντικαθίσταται ως εξής: 

«1. Όποιος ως πραγματογνώμονας ή διερμηνέας εν 
γνώσει εκθέτει με όρκο ψέματα ή αποκρύπτει την αλή¬ 
θεια, τιμωρείται με φυλάκιση τουλάχιστον δύο ετών.» 

4. Η παράγραφος 3 του άρθρου 226του Ποινικού Κώδι¬ 
κα αντικαθίσταται ως εξής: 


«Αν η ψευδής γνωμοδότηση του πραγματογνώμονα ή η 
ψευδής μετάφραση του διερμηνέα έγιναν χωρίς όρκο, 
επιβάλλεται φυλάκιση τουλάχιστον δύο ετών.» 

5. Η παράγραφος 1 του άρθρου 227 του Ποινικού Κώδι¬ 
κα αντικαθίσταται ως εξής: 

«1.Στιςπεριπτώσειςτωνάρθρων224και226παρ. 1 επι¬ 
βάλλεται στον υπαίτιο και στέρηση πολιτικών δικαιωμά¬ 
των για ένα έως πέντε έτη.» 

6. Η παράγραφος 1 του άρθρου 229 του Ποινικού Κώδι¬ 
κα αντικαθίσταται ως εξής: 

«1. Όποιος εν γνώσει καταμηνύει άλλον ψευδώς ή ανα¬ 
φέρει γι’ αυτόν ενώπιον της αρχής ότι τέλεσε αξιόποινη 
πράξη ή πειθαρχική παράβαση με σκοπό να προκαλέσει 
την καταδίωξή του γι’ αυτήν, τιμωρείται με φυλάκιση του¬ 
λάχιστον ενός έτους.» 

7. Η διάταξη του άρθρου 237 του Ποινικού Κώδικα αντι¬ 
καθίσταται ως εξής: 

«1. Εκείνος που καλείται κατά το νόμο να εκτελέσει δι¬ 
καστικά καθήκοντα ή ο διαιτητής, αν απαιτήσουν ή δε¬ 
χθούν δώρα ή άλλα ωφελήματα που δεν δικαιούνται ή την 
υπόσχεση ότι θα τα λάβουν με το σκοπό να διεξαχθεί ή να 
κριθεί μια υπόθεση που τους έχει ανατεθεί υπέρ ή ενα¬ 
ντίον κάποιου, τιμωρούνται με κάθειρξη μέχρι δέκα ετών 
και με χρηματική ποινή από εκατό χιλιάδες έως ένα εκα¬ 
τομμύριο ευρώ. 

2. Με κάθειρξη μέχρι δέκα ετών τιμωρείται όποιος για το 
σκοπό που αναφέρθηκε προσφέρει, υπόσχεται, διαμεσο¬ 
λαβεί ή δίνει τέτοια δώρα ή ωφελήματα σε κάποιο από τα 
πρόσωπα της παραγράφου 1 ή σε οικείο τους.» 

ΚΕΦΑΛΑΙΟ Β' 

ΤΡΟΠΟΠΟΙΗΣΗ ΔΙΑΤΑΞΕΩΝ ΤΟΥ ΚΩΔΙΚΑ 
ΟΡΓΑΝΙΣΜΟΥ ΤΩΝ ΔΙΚΑΣΤΗΡΙΩΝ ΚΑΙ ΚΑΤΑΣΤΑΣΗΣ 
ΔΙΚΑΣΤΙΚΩΝ ΛΕΙΤΟΥΡΓΩΝ 

Άρθρο 2 

1. Το τελευταίο εδάφιο της παραγράφου 4 του στοιχεί¬ 
ου Β' του άρθρου 17 του Κώδικα Οργανισμού Δικαστη¬ 
ρίων και Κατάστασης Δικαστικών Λειτουργών, που κυρώ¬ 
θηκε με το άρθρο πρώτο του Ν. 1756/1988 (ΦΕΚ 35 Α'), 
αντικαθίσταται ως εξής: 

«Στο δικαστήριο που ενεργεί την κλήρωση μετέχουν 
δύο γραμματείς, οι οποίοι τηρούν τα πρόχειρα πρακτικά 

χωριστά με χρήση χημικού χάρτη σε δύο όμοια πρωτότυ¬ 
πα ο καθένας, τα οποία υπογράφονται στην έδρα από τα 
μέλη της σύνθεσης. Το ένα από αυτά αναρτάται αμέσως 
στον πίνακα ανακοινώσεων του δικαστηρίου.» 

2. Η παράγραφος 7 του ίδιου στοιχείου του παραπάνω 
άρθρου αντικαθίσταται ως εξής: 

«7.α. Αντικατάσταση δικαστή που έχει κληρωθεί ως μέ¬ 
λος της σύνθεσης δικαστηρίου, καθώς και του εισαγγε¬ 
λέα δεν επιτρέπεται παρά μόνον από τον αναπληρωματι¬ 
κό δικαστή που ορίζεται κατά τη διαδικασία των παρα¬ 
γράφων 4 και 5 για λόγους ασθένειας ή ανυπέρβλητης 
υπηρεσιακής ή προσωπικής ανάγκης του κληρωθέντος 
μέλους της σύνθεσης του δικαστηρίου. Ο λόγος της ανα- 
πλήρωσης αναγράφεται στα πρακτικά του δικαστηρίου. 

β. Όπου δεν διενεργείται κλήρωση, ο δικαστής ή ο ει¬ 
σαγγελέας που διευθύνει το δικαστήριο ή την εισαγγελία 
αν εμφανιστεί ανυπέρβλητη δυσχέρεια για την κατάρτιση 
της σύνθεσης του δικαστηρίου, με αιτιολογημένη πράξη 
του αντικαθιστά ή ορίζει τους δικαστές ή τον εισαγγελέα 
αντιστοίχως.» 

3. Στο άρθρο 17 του Κ.Ο.Δ.Κ.Δ.Λ. προστίθεται στοιχείο 
Γ ως εξής: 

«Γ. Κλήρωση των συνθέσεων σε υποθέσεις ασφαλιστι¬ 
κών μέτρων 

1. Σε όσα Πρωτοδικεία προβλέπεται οργανικός αριθ¬ 
μός δέκα τουλάχιστον δικαστών, οι συνθέσεις για την εκ¬ 
δίκαση των υποθέσεων ασφαλιστικών μέτρων (άρθρα 
683, 684 Κ.Πολ.Δ.) καταρτίζονται με κλήρωση. 

2. Η κλήρωση για την κατάρτιση των συνθέσεων στις 
δικασίμους αυτές γίνεται από το Πολυμελές Πρωτοδι¬ 
κείο, του οποίου η σύνθεση ορίζεται για το σκοπό αυτόν 
από το Συμβούλιο Διοίκησης, όπου αυτό υπάρχει, ή το 
δικαστή που διευθύνει το οικείο δικαστήριο. Το Πολυ¬ 
μελές Πρωτοδικείο συνεδριάζει δημόσια την πρώτη, 
εκτός απάτην 1η Ιανουάριου, και δέκατη έκτη ημέρα κά¬ 
θε μήνα. Με την κλήρωση καταρτίζονται οι συνθέσεις 
μέχρι και τρεις ημέρες μετά την ημερομηνία της επόμε¬ 
νης συνεδρίασης του Πολυμελούς Πρωτοδικείου. Αν η 
συνεδρίαση συμπέσει με μη εργάσιμη ημέρα ή ματαιω¬ 
θεί για οποιονδήποτε λόγο, γίνεται την αμέσως επόμε¬ 
νη εργάσιμη ημέρα. Αν ανακύψει στην τελευταία περί¬ 
πτωση ανυπέρβλητη δυσχέρεια για την κατάρτιση της 
σύνθεσης, ο δικαστής ή ο Πρόεδρος του Συμβουλίου 
που διευθύνει το δικαστήριο, με αιτιολογημένη πράξη 
τους, ορίζουν τους δικαστές που θα διενεργήσουν την 
κλήρωση τη συγκεκριμένη ημέρα. 

3. Ο δικαστής ή το Συμβούλιο Διοίκησης που διευθύνει 
το δικαστήριο καταρτίζουν πίνακες, οι οποίοι περιλαμβά¬ 
νουν κατ’ αρχαιότητα και με αριθμητική σειρά τα ονόματα 
όλων των προέδρων πρωτοδικών και των αναγκαιούντων 
για την κατάρτιση των συνθέσεων αρχαιότερων πρωτοδι¬ 
κών. Με βάση τους παραπάνω πίνακες ενεργείται η κλή¬ 
ρωση έως ότου συγκροτηθούν όλες οι συνθέσεις των δι¬ 
καστηρίων για το χρονικό διάστημα που αναφέρεται στην 
παράγραφο 2. Κατά τα λοιπά εφαρμόζονται αναλόγως οι 
διατάξεις των παραγράφων 4,5 και 6 του στοιχείου Β'του 
παρόντος άρθρου. 

4. α. Κατά την περίοδο των δικαστικών διακοπών η κλή¬ 
ρωση διενεργείται από το Πολυμελές Πρωτοδικείο που 
συνεδριάζει κατά τις οριζόμενες σε κάθε δικαστήριο δι¬ 
κασίμους, και για χρονική περίοδο μέχρι και τρεις ημέρες 
μετά την ημερομηνία της επόμενης συνεδρίασης του ίδι¬ 
ου δικαστηρίου. 


β. Κατά την περίοδο του Πάσχα η κλήρωση διενεργεί- 
ται από το Πολυμελές Πρωτοδικείο, που συνεδριάζει για 
το σκοπό αυτόν σε μία από τις αναφερόμενες στο εδάφιο 
2ημερομηνίες, που απέχειδέκατουλάχιστονημέρεςπριν 
και δέκα τουλάχιστον ημέρες μετά την ημερομηνία της 
εορτής του Πάσχα.» 

4. Στον Κ.Ο.Δ.Κ.Δ.Λ. προστίθεται άρθρο 57Α ως εξής: 

« Άρθρο 57Α 
Θέση εκτός υπηρεσίας 

Ο δικαστής, σε βάρος του οποίου έχει διαταχθεί πει¬ 
θαρχική προκαταρκτική εξέταση για αδίκημα που μπορεί 
να επισύρει την ποινή οριστικής παύσης, είναι δυνατόν να 
τεθεί προσωρινά εκτός υπηρεσίας με απόφαση του Ανώ¬ 
τατου Δικαστικού Συμβουλίου μέχρι πέρατος της εξέτα¬ 
σης αυτής. 

Στηνπερίπτωση αυτή ο δικαστής διατηρεί τις αποδοχές 
του. 

Αν στη συνέχεια ασκηθεί πειθαρχική δίωξη, εφαρμόζο¬ 
νται οι διατάξεις του άρθρου 57. 

Αν η υπόθεση τεθεί στο αρχείο ο δικαστής επανέρχεται 
αυτοδικαίως στην υπηρεσία του.» 

5. Στην παράγραφο 2 του άρθρου 80 του Κ.Ο.Δ.Κ.Δ.Λ. 
προστίθεται εδάφιο τελευταίο, ως εξής: 

«Τους Επιθεωρητές στο έργο τους βοηθούν Επίκουροι 
Επιθεωρητές, οι οποίοι ορίζονται με απόφαση του Ανω- 
τάτου Δικαστικού Συμβουλίου, ανάτρεις για καθεμία από 
τις οριζόμενες στο άρθρο 81 δικαστικές περιφέρειες με 
στοιχεία Α', Β' και ΣΤ', δύο για την περιφέρεια με στοιχείο 
Ε' και ανά ένας για τις υπόλοιπες δικαστικές περιφέρειες. 
Τα ειδικότερα καθήκοντα των Επίκουρων Επιθεωρητών, 
που είναι Πρόεδροι ή Εισαγγελείς Εφετών, ανατίθενται 
σε αυτούς από τους Επιθεωρητές. Η θητεία των Επίκου¬ 
ρων Επιθεωρητών συμπίπτει χρονικά με εκείνη των Επι¬ 
θεωρητών.» 

6. Στην παράγραφο 4 του άρθρου 80 του Κ.Ο.Δ.Κ.Δ.Λ. 
προστίθεται εδάφιο τελευταίο ως εξής: 

«Με απόφαση του Ανωτάτου Δικαστικού Συμβουλίου, 
στα Πρωτοδικεία Αθηνών, Πειραιώς και Θεσσαλονίκης 
ορίζεται ως επόπτηςτων ανακριτών με ετήσια θητεία, που 
μπορεί να ανανεωθεί για ένα ακόμη έτος, με την ίδια δια¬ 
δικασία εφέτης με υπηρεσία τουλάχιστον πέντε ετών, με 
αρμοδιότητα την εποπτεία, το συντονισμό και την παρα¬ 
κολούθηση της εύρυθμης λειτουργίας του ανακριτικού 
έργου, χωρίς δυνατότητα ανάμειξης στην ουσιαστική λει¬ 
τουργία της ανάκρισης. 

Ο επόπτης ανακριτών για το Πρωτοδικείο Αθηνών ορί¬ 
ζεται με αποκλειστική απασχόληση. 

Η ισχύς του άρθρου 35 του Κώδικα Ποινικής Δικονομίας 
δεν θίγεται.» 

7. Στην παράγραφο 3 του άρθρου 91 του Κ.Ο.Δ.Κ.Δ.Λ. 
προστίθεται στοιχείο θ' ως εξής: 

« θ) Η μη έκδοση απόφασης μέσα σε οκτώ μήνες από τη 
συζήτηση πολιτικής υπόθεσης και η, ως συνέπεια τούτου, 
επιστροφή ή αφαίρεση της δικογραφίας από το δικαστή 
που τη χειρίζεται.» 

ΚΕΦΑΛΑΙΟ Γ 

ΤΡΟΠΟΠΟΙΗΣΗ ΚΩΔΙΚΑ ΠΟΛΙΤΙΚΗΣ ΔΙΚΟΝΟΜΙΑΣ 
Άρθρο 3 

1. Στο άρθρο 307 Κ.Πολ.Δ. προστίθεται εδάφιο τελευ¬ 
ταίο ως εξής: 

«Οι διατάξεις των προηγούμενων εδαφίων εφαρμόζο¬ 
νται και στην περίπτωση, που για οποιονδήποτε λόγο δεν 
εκδοθεί απόφαση μέσα σε οκτώ μήνες από τη συζήτηση 
πολιτικής υπόθεσης. Μόλις συμπληρωθεί οκτάμηνο, ο δι¬ 
καστής υποχρεούται να επιστρέφει τη δικογραφία, άλλως 
αυτή αφαιρείται αμέσως με πράξη του δικαστή που διευ¬ 
θύνει το δικαστήριο ή του Προέδρου του Τριμελούς Συμ¬ 
βουλίου Διοίκησης.» 

2. Στο άρθρο 691 Κ.Πολ.Δ. προστίθεται παράγραφος 4 
ως εξής: 

«4. Αν γίνει δεκτό το αίτημα για έκδοση προσωρινής δια¬ 
ταγής, η σχετική αίτηση ασφαλιστικών μέτρων προσδιο¬ 
ρίζεται για συζήτηση μέσα σε τριάντα ημέρες. Αναβολή 
της συζήτησης δεν επιτρέπεται, άλλως παύει αυτοδικαί¬ 
ως η ισχύς της προσωρινής διαταγής, εκτός αν αυτή πα- 
ραταθεί από το δικαστήριο που εκδικάζει την αίτηση. 
Όταν η έκδοση της προσωρινής διαταγής αφορά σε υπο¬ 
θέσεις που αναφέρονται στο άρθρο 663 Κ.Πολ.Δ., οιαντί- 
δικοι καλούνται πριν από είκοσι τέσσερις ώρες να εκφέ¬ 
ρουν τις απόψεις τους. Στις υποθέσεις αυτές, αν δεν χο¬ 
ρηγηθεί προσωρινή διαταγή, η συζήτηση της αίτησης 
προσδιορίζεται υποχρεωτικά εντός τριάντα ημερών από 
την κατάθεσή της.» 

3. Στο άρθρο 226 Κ.Πολ.Δ. προστίθεται παράγραφος 5 
ως εξής: 

«5. Κάθε αίτημα προτίμησης που υποβάλλεται από διά¬ 
δικο για ορισμό ημέρας συζήτησης αίτησης, αγωγής ή εν¬ 
δίκου μέσου ενώπιον παντός δικαστηρίου, οιασδήποτε 
διαδικασίας, διαφορετικής από εκείνη που, κατά τη νόμι¬ 
μη σειρά, πρέπει να προσδιοριστεί ή έχει ήδη προσδιορι¬ 
στεί, υποβάλλεται εγγράφως. Στην αίτηση πρέπει, με ποι¬ 
νή απαραδέκτου, να περιέχονται οι λόγοι της προτίμησης 
και ο αρμόδιος δικαστής αποφαίνεται σχετικά, με αιτιο¬ 
λογημένη πράξη του.» 

ΚΕΦΑΛΑΙΟ Δ' 

ΕΛΕΓΧΟΣ ΠΕΡΙΟΥΣΙΑΚΗΣ ΚΑΤΑΣΤΑΣΗΣ ΔΙΚΑΣΤΙΚΩΝ 
ΚΑΙ ΕΙΣΑΓΓΕΛΙΚΩΝ ΛΕΙΤΟΥΡΓΩΝ 

Άρθρο 4 

1. Στην περίπτωση γ' της παραγράφου 1 του άρθρου 2 
του Ν. 3213/2003 (ΦΕΚ 309 Α') προστίθεται δεύτερο εδά¬ 
φιο ως εξής: 

«Η δήλωση περιουσιακής κατάστασης συνοδεύεται 
υποχρεωτικά από αντίγραφο της φορολογικής δήλωσης 
του υπόχρεου του αντίστοιχου οικονομικού έτους.» 

2. Στην παράγραφο 1 του άρθρου 2 του Ν. 3213/2003 
προστίθεται περίπτωση δ', η οποία έχει ως εξής: 

«Οι συμβολαιογράφοι υποχρεούνται να υποβάλουν 
στον αρμόδιο για τον έλεγχο της περιουσιακής κατάστα¬ 
σης των δικαστικών και εισαγγελικών λειτουργών Αντει¬ 
σαγγελέα του Αρείου Πάγου, αντίγραφο κάθε συμβολαι¬ 
ογραφικού εγγράφου, που συντάσσεται από αυτούς, με 
το οποίο μεταβιβάζεται από ή προς δικαστικό ή εισαγγε- 
λικό λειτουργό, σύζυγο ή τέκνο του, οποιοδήποτε περι¬ 
ουσιακό στοιχείο, κινητό ή ακίνητο, ή δικαίωμα. Το αυτό 
ισχύει και για την αποδοχή κληρονομιάς.» 

3. Η υποπερίπτωση ί της περιπτώσεως β' της παραγρά¬ 
φου 2 του άρθρου 3 του Ν. 3213/2003 αντικαθίσταται ως 
εξής: 

«Η ανωτέρω Επιτροπή συγκροτείται με απόφαση του 
Υπουργού Δικαιοσύνης και προεδρεύεται από Αντεισαγ¬ 
γελέα του Αρείου Πάγου. Στη σύνθεσή της μετέχουν επί¬ 


σης δύο πάρεδροιτου Ελεγκτικού Συνεδρίου, ένας εφέ- 
της των διοικητικών δικαστηρίων, καθώς και ένας εκπρό¬ 
σωπος του Συμβουλίου Οικονομικών Εμπειρογνωμόνων, 
ο οποίος ορίζεται μαζί με τον αναπληρωτή του από τον 
πρόεδρό του για διετή θητεία. Οι δικαστικοί λειτουργοί 
ορίζονται με απόφαση των οικείων Ανωτάτων Δικαστικών 
Συμβουλίων και ασκούντο έργο τους, κατ’ αποκλειστική 
απασχόληση, για δύο έτη.» 

4. Η περίπτωση γ'της παραγράφου 2 του άρθρου 3 του 
Ν. 3213/2003 αντικαθίσταται ως εξής: 

«Η Επιτροπή εξυπηρετείται από γραμματεία στην οποία 
αποσπώνται, ύστερα από πρόταση του προέδρου της, με 
απόφαση του Υπουργού Δικαιοσύνης, υπάλληλοι κατη¬ 
γορίας ΠΕ της γραμματείας των δικαστηρίων και των ει¬ 
σαγγελιών, κατά προτίμηση με γνώσεις χρήσης ηλεκτρο¬ 
νικού υπολογιστή. Η διάρκεια της απόσπασης δεν υπερ¬ 
βαίνει τα δύο έτη και μπορεί να παραταθεί για ισόχρονο 
διάστημα.» 

5. Η περίπτωση δ'της παραγράφου 2 του άρθρου 3του 
Ν. 3213/2003 αντικαθίσταται ως εξής: 

«Οι δηλώσεις περιουσιακής κατάστασης των προ¬ 
σώπων των περιπτώσεων στ', θ', ι', ια' και ιβ' της παρ. 1 
του άρθρου 1, καθώς και των προέδρων των διευρυ- 
μένων νομαρχιακών αυτοδιοικήσεων, των νομαρχών 
και των δημάρχων ελέγχονται, υποχρεωτικώς, κάθε 
έτος. Οι δηλώσεις των προσώπων της περίπτωσης ια' 
της παραγράφου 1 του άρθρου 1 ελέγχονται κατ’ από¬ 
λυτη προτεραιότητα. Για τις λοιπές κατηγορίες προ¬ 
σώπων που υπάγονται στην αρμοδιότητα της πενταμε¬ 
λούς Επιτροπής, ο έλεγχος είναι δειγματοληπτικός. Η 
δειγματοληπτική επιλογή διενεργείται με αντικειμενι¬ 
κά κριτήρια, τα οποία καθορίζει με απόφασή της η Επι¬ 
τροπή. Σε κάθε περίπτωση ελέγχεται δειγματοληπτικά 
από την πενταμελή Επιτροπή τουλάχιστον το είκοσι 
τοις εκατό (20%) του συνόλου των υποβαλλόμενων, 
ετησίως, δηλώσεων για τις αντίστοιχες κατηγορίες 
προσώπων, με κριτήριο εντός επταετίας να έχει συ- 
ντελεσθεί ο έλεγχος για όλους τους υποκείμενους 
στην ανωτέρω διαδικασία.» 

6. Το δεύτερο εδάφιο της παραγράφου 3 του άρθρου 3 
του Ν. 3213/2003 αντικαθίσταται ως εξής: 

«Μπορούν ιδίως: α) να ζητούν πληροφορίες και στοι¬ 
χεία από οποιαδήποτε αρχή και από οποιοδήποτε φυ¬ 
σικό ή νομικό πρόσωπο, που έχουν αντιστοίχως, την 
υποχρέωση να δώσουν τις ζητούμενες πληροφορίες 
και τα στοιχεία που βρίσκονται στην κατοχή τους και β) 
να διατάσσουν την προσκόμιση εγγράφων και την κλή¬ 
ση μαρτύρων, τους οποίους εξετάζουν σύμφωνα με τις 
οικείες διατάξεις του Κώδικα Ποινικής Δικονομίας. Κα¬ 
τά την έρευνα αυτή δεν εφαρμόζονται οι διατάξεις για 
το τραπεζικό, χρηματιστηριακό και φορολογικό απόρ¬ 
ρητο.» 

7. Το πρώτο εδάφιο της παραγράφου 4 του άρθρου 3 
του Ν. 3213/2003 αντικαθίσταται ως εξής: 

«Μετά το πέρας του ελέγχου και εφόσον διαπιστώνο¬ 
νται παραβάσεις του νόμου που συνεπάγονται καταλο¬ 
γισμό ή ποινική ευθύνη, συντάσσεται σχετική έκθεση, η 
οποία υποβάλλεται αρμοδίως σύμφωνα με όσα ορίζο¬ 
νται παρακάτω. Αν δεν διαπιστωθεί παράβαση και η δή¬ 
λωση κριθεί ειλικρινής, συντάσσεται στο σώμα της πρά¬ 
ξη του διενεργήσαντος τον έλεγχο και τίθεται στο αρ¬ 
χείο.» 

Άρθρο 5 
Έναρξη ισχύος 

Ο παρών νόμος ισχύει από τη δημοσίευσή του στην Εφημερίδα της Κυβερνήσεως, εκτός από τις διατάξεις του άρ¬ 
θρου 2 παρ. 3 και του άρθρου 3, οι οποίες θα ισχύσουν από 16 Σεπτεμβρίου 2005. 

Παραγγέλλομετη δημοσίευση του παρόντος στην Εφημερίδα της Κυβερνήσεως και την εκτέλεσή του ως νόμου του 
Κράτους. 

Αθήνα, 11 Μαρτίου 2005 
Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΩΝΣΤΑΝΤΙΝΟΣ ΣΤΕΦΑΝΟΠΟΥΛΟΣ 

01 ΥΠΟΥΡΓΟΙ 


ΕΣΩΤΕΡΙΚΩΝ, ΔΗΜΟΣΙΑΣ ΔΙΟΙΚΗΣΗΣ 

ΚΑΙ ΑΠΟΚΕΝΤΡΩΣΗΣ ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝ ΔΙΚΑΙΟΣΥΝΗΣ 

Π.ΠΑΥΛΟΠΟΥΛΟΣ Γ. ΑΛΟΓΟΣΚΟΥΦΗΣ Α. ΠΑΠΑΛΗΓΟΥΡΑΣ 


Θεωρήθηκε και τέθηκε η Μεγάλη Σφραγίδα του Κράτους. 
Αθήνα, 11 Μαρτίου 2005 
Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

Α.ΠΑΠΑΛΗΓΟΥΡΑΣ 


ΑΠΟ ΤΟ ΕΘΝΙΚΟ ΤΥΠΟΓΡΑΦΕΙΟ 




